Bécs két (1529-es és 1683-as) ostromakor a törökök feldúlták a Halbach völgyét és Kleinzellt is kifosztották és felgyújtották. A hegyek között megbúvó kis falu elkerülte a napóleoni háborúk és az 1848-as forradalmak megpróbáltatásait, a két világháború azonban tőle is véráldozatot követelt. 1945 áprilisában és májusában a szovjet és német csapatok heteken át harcoltak a térségben és a község épületeiben súlyos károk keletkeztek. A háború után infrastruktúrája gyors fejlődésnek indult, kiépült a telefon- és csatornahálózat, hotel, étterem és sífelvonók épültek a turisták idecsábítására.